የኢትዮጵያ መድን ድርጅት የመድን ሽፋን 1.2 ትሪሊዮን ብር ደረሰ
የኢትዮጵያ መድን ድርጅት ለደንበኞቹ የሰጠው የመድን ሽፋን 1.2 ትሪሊዮን ብር መድረሱንና በ2007 በጀት ዓመት ብቻ 2.1 ቢሊዮን ብር ዓረቦን ማሰባሰቡን አስታወቀ፡፡ በኢትዮጵያ ኢንሹራንስ በኢንዱስትሪ እስከዛሬ ያልተመዘገበ የካሳ ክፍያ መክፈሉንም አመልክቷል፡፡  የኢትዮጵያ መድን ድርጅት የ2007 በጀት ዓመት የሥራ ክንውኑን የሚያመላክተው መረጃ እንደሚለው፣ እስከ 2007 በጀት ዓመት መጨረሻ ድረስ የደረሰበት የ1.2 ትሪሊዮን ብር የዋስትና ሽፋን ካለፈው በጀት ዓመት ጋር ሲነፃፀር የ5.8 በመቶ ወይም የ114.1 ሚሊዮን ብር ብልጫ አለው፡፡በበጀት ዓመቱ የተመዘገበው የዓረቦን ገቢ መጠን ካለፈው በጀት ዓመት ጋር ሲነፃፀር ብልጫ ያለው ቢሆንም፣ አገኛለሁ ብሎ ካቀደው የዓረቦን ገቢ መጠን ጋር ሲነፃፀር ግን ከግማሽ ቢሊዮን ብር በላይ ቅናሽ ማሳየቱ ታውቋል፡፡በ2007 በጀት ዓመት ብልጫ ያለው የዓረቦን መጠን ማሰባሰብ የቻለውም ባለፈው ዓመት የነበረው አፈጻጸሙ ዝቅተኛ ስለነበር መሆኑን የሚጠቁሙ አሉ፡፡ ያለፈው ዓመት የድርጅቱ ዓመታዊ የሒሳብ ሪፖርት እንደሚያሳየው፣ በ2006 በጀት ዓመት 2.7 ቢሊዮን ብር ዓረቦን ለመሰብሰብ አቅዶ ሁለት ቢሊዮን ብር ሰብስቧል፡፡ በ2007 በጀት ዓመትም ተቀራራቢ ዕቅድ እንደነበረው ለማወቅ ተችሏል፡፡ ነገር ግን አፈጻጸሙ በዕቅዱ መሠረት አልሄደም፡፡ድርጅቱ በ2005 በጀት ዓመት አውጥቶት የነበረው የዓረቦን ገቢ 2.2 ቢሊዮን ብር እንደነበር የሚታወስ በመሆኑ፣ የ2007 በጀት ዓመት የዓረቦን ገቢው ዕድገት የታየበት ነው ማለት እንደማይቻል፣ ሪፖርተር ያነጋገራቸው የኢንሹራንስ ባለሙያዎች ይገልጻሉ፡፡ድርጅቱ ባለፈው በጀት ዓመት ላስተናገዳቸው ውሎች የተሰጠው የዋስትና ሽፋን መጠን ከ2005 ዓ.ም. ጋር ሲነፃፀር በ8.4 ቢሊዮን ብር ቀንሶበት እንደነበር መግለጹ ይታወሳል፡፡በወቅቱ (በ2006 በጀት ዓመት) የሰበሰበው የዓረቦን ገቢ እሰበስባለሁ ብሎ ካቀደው የ618.2 ሚሊዮን ብር መቀነሱ ይህም ከ2005 በጀት ዓመት ጋር ሲነፃፀር ደግሞ በ183.4 ሚሊዮን ብር ቀንሶብኛል ማለቱ ይታወሳል፡፡የዓረቦን ገቢው በተፈለገው ዕቅድ መሠረት መጓዝ ባይቻልም በ2007 በጀት ዓመት የ114,519 ኢንሹራንስ ሽፋን ሽያጭና እድሳት አድርጓል፡፡ ከእዚህ ውስጥ 50,524 አዳዲስ ውሎች ናቸው፡፡ ይህም ባለፈው ዓመት አዘቅዝቆበት የነበረውን የዓረቦን ገቢ በ2007 ዓ.ም. ከፍ ሊያደርግ አስችሎታል፡፡የድርጅቱ ዓመታዊ ሪፖርት እንደሚያሳየው፣ በበጀት ዓመቱ ለካሳ ክፍያ ያወጣው ወጪ ደግሞ በኢትዮጵያ ኢንሹራንስ ኢንዱስትሪ ውስጥ እስከዛሬ ያልተመዘገበ ሆኖ ተገኝቷል፡፡ወደ አንድ ቢሊዮን ብር የተጠጋው የዘንድሮው የካሳ ክፍያ ድርጅቱ በበጀት ዓመቱ ሥራ ውል ውጤት (Underwriting Result)፣ ከኢንቨስትመንትና ከሌሎች ገቢዎች ካገኘው 887 ሚሊዮን ብር ገቢ ጭምር በልጦ ተገኝቷል፡፡  የድርጅቱ መረጃ እንደሚያሳየው፣ በበጀት ዓመቱ በደንበኞች ንብረትና ሕይወት ላይ ለደረሰ አደጋ እንዲሁም ሕጋዊ ኃላፊነት በአጠቃላይ የከፈለው ካሳ 981.5 ሚሊዮን ብር ደርሷል፡፡በ2007 በጀት ዓመት ከውል ሥራ ውጤት የተመዘገበው 719.9 ሚሊዮን ብር ነው፡፡ ይህም ከጠቅላላ የመድን ዘርፍ የተገኘው 526.6 ሚሊዮን ብር ከረጅም ጊዜ የመድን ዘርፍ ከተገኘው 193.3 ሚሊዮን ብር ጋር ተደምሮ ነው፡፡ከተገኘው የሥራ ውል ውጤት በላይ በ2007 በጀት ዓመት የተከፈለው የካሳ ክፍያ ከቀዳሚው በጀት ዓመት ጋር ሲነፃፀርም ከ250 ሚሊዮን ብር በላይ ብልጫ አለው፡፡ድርጅቱ በ2004 በጀት ዓመት 469 ሚሊዮን ብር፣ በ2005 በጀት ዓመት 632.1 ሚሊዮን ብር እና በ2007 በጀተ ዓመት 726.7 ሚሊዮን ብር የካሳ ክፍያ ፈጽሟል፡፡ ዘንድሮ የፈጸመው የካሳ ክፍያ ጭማሪ ከፍተኛ መሆኑ ተመልክቷል፡፡ ይህም ቢሆን ግን ድርጅቱ ያስመዘገበው የትርፍ መጠን በኢንዱስትሪ ውስጥም ሆነ በድርጅቱ ታሪክ ከፍተኛ የሚባል ትርፍ ሆኗል፡፡ድርጅቱ በበጀት ዓመቱ ከታክስ በፊት ያገኘው ትርፍ 680 ሚሊዮን ብር ነው፡፡ ይህም ካለፈው በጀት ዓመት ጋር ሲነፃፀር የ50.2 በመቶ ብልጫ አለው፡፡ ቀደም ያሉ መረጃዎች እንደሚያሳዩት፣ በአንድ ዓመት ልዩነት ትርፉን በእጥፍ ማሳደጉ አፈጻጸሙን የተለየ አድርጐታል፡፡ ድርጅቱ ከፍተኛ የካሳ ክፍያ ፈጽሞ የትርፍ መጠኑ በእጥፍ የጨመረው ከሕይወት ኢንሹራንስ ያገኘው ገቢ በማደጉና ከተለያዩ ኢንቨስትመንቶች 165 ሚሊዮን ብር ማግኘቱ ነው ተብሏል፡፡